Politiet i Hobro tager fredag fat på den videre opklaring af sagen om den 13-årige dreng, der muligvis var i livsfare efter at have drukket det farlige stof Fantasy. Drengen bor i en landsby nær Hobro og går i landsbyens skole. Han bliver i løbet af fredag afhørt nærmere - sammen med nogle af kammeraterne og formentlig familien. Ifølge oplysninger til TV2/NORD arbejder politiet på at få sikkerhed for, at det nu også var Fantasy, den 13-årige indtog. Det var læger, der havde behandlet drengen, som slog alarm og mente det kunne være det farlige stof Fantasy, den 13-årige havde indtaget. Politiet tog ingen chancer men advarede torsdag mod stoffet. Nye undersøgelser skal fastslå om der var tale om Fantasy.

Referat:
Nye afhøringer i sagen om 13-årig, der formentlig drak Fantasy